Vier jou kultuur met Anton Goosen se velliesAnton Goosen (Foto: Facebook) Anton Goosen, wat al sedert die 1980’s vellies op die verhoog dra, spog nou met sy eie velliereeks waarmee aanhangers kan pronk. Die Suid-Afrikaanse Liedjieboer, wat deur die jare heen volksbesit geword het, het hande gevat met die Vellie Boutique om die Jantjie-veldskoen te ontwerp. Dié vellies is nie net eie aan Goosen se verhoogstyl nie, maar is ook ’n nostalgiese en onvervangbare deel van sy musiekloopbaan. “Ek het my eerste paar vellies 40 jaar gelede by die Karasburg Handelshuis tydens my eerste toer gekoop,” het Goosen aan Maroela Media vertel. En met dié skoene het hy diep spore in die Afrikaanse musiekbedryf getrap. “Vellies is soos braaivleis, rugby en koeksisters. Daar is ’n geweldige oplewing van vellies se gewildheid wat die laaste paar jaar plaasgevind het.” Toe Kobie Koen, uitvoerende direkteur van Vonk Musiek, die voorstel maak om die Liedjieboer-velliereeks op die rakke te sit, het Goosen nie getwyfel om dié deel wat so eie aan sy eie styl is, vir mense beskikbaar te stel nie. “Die skoene is só gemaklik. Ek dra dit die afgelope paar weke sonder ophou en is werklik beïndruk.” Die geskiedenis agter die ligkleurige veters is die kenteken van ’n skertsstorie wat deur die jare heen eie aan Goosen se verhooggesels geword het. (Foto: verskaf) Dié veters is juis gekies omdat Goosen jare gelede sy vellieveters kwyt was, en hy die eerste beskikbare plaasvervanger gebruik het om die vellies vas te kry. Dié was ’n wit kragkabel en word deur Goosen beskryf as iets wat jy gebruik om by die musiek “ingeprop” te wees. Die naam van die Jantjie-vellies is afkomstig van sy eerste Afrikaanse treffer, “Jantjie”, wat in 1976 deur Sonja Herholdt opgeneem is. Hy vertel met liefdevolle herinnering van die man waaruit hy sy inspirasie geput het vir dié liedjie. “Jantjie het ’n reuse-impak op my lewe en loopbaan gehad. Hy het vir ons in Kroonstad gewerk, en hy het vir my geleer rook, koeie melk en kitaar speel.” Hoewel die Jantjie-veldskoene vir mans ontwerp is, kan vroue solank hul vere begin regskud vir hul eie paar Katryntjie-vellies, wat tans in die proses is om ontwerp te word. Jantjie is dalk deur Goosen in musiek verewig, maar sy vrou, Katryntjie, het net so ’n reuserol in sy lewe gespeel. “Sy het die mooiste blommerangskikkings gemaak!” Koen beskryf die gemaklike en stylvolle vellies as “modern wat met ou, nostalgiese waardes” gemaak is. Goosen, wat bekend is vir ’n vragvol bekende Afrikaanse treffers, is tans besig om regoor die land op te tree en nuwe musiek te skryf en op te neem.